b'\n_START_ARTICLE_\nTeroristi\xc4\x8dni napad na transalpski naftovod\n_START_PARAGRAPH_\nNapad na transalpski naftovod je bil napad na naprave naftovoda dru\xc5\xbebe SIOT v Dolinski ob\xc4\x8dini pri Trstu, ki so ga dne 4. avgusta 1972 izvr\xc5\xa1ili palestinski teroristi kot poglavje arabsko-izraelske vojne.\n_START_SECTION_\nPozori\xc5\xa1\xc4\x8de\n_START_PARAGRAPH_\nTar\xc4\x8da teroristi\xc4\x8dnega napada so bili rezervoarji surove nafte, ki se nahajajo pri Krmenki, v Dolinski ob\xc4\x8dini pri Trstu. V njih je skladi\xc5\xa1\xc4\x8dena nafta, ki jo tankerji izkrcajo v Tr\xc5\xbea\xc5\xa1kem pristani\xc5\xa1\xc4\x8du in je namenjena v Srednjo Evropo. Cevovod najprej dostavlja nafto neposredno iz pristani\xc5\xa1\xc4\x8da v te ogromne zbiralnike, od koder jo nato \xc4\x8drpa naprej preko Avstrije do Nem\xc4\x8dije. Namen napada je bila trajna po\xc5\xa1kodba celotnega sistema cevi, kar bi onesposobilo prodajo surovega petroleja Evropi in tako hudo prizadelo trgovanje z Bli\xc5\xbenjim vzhodom. Teroristi so podstavili bombe pod \xc5\xa1tiri rezervoarje, od katerih so se trije vneli. Nastali po\xc5\xbear je nato zajel \xc5\xa1e \xc4\x8detrtega.\n_START_SECTION_\nAkcija\n_START_PARAGRAPH_\nDne 4. avgusta 1972 je ob 3.15 eksplodiral prvi naboj. Ker je bil neprimerno postavljen, je samo po\xc5\xa1kodoval doto\xc4\x8dno cev zbiralnika \xc5\xa1t. 44 (najbli\xc5\xbejega naseljenemu obmo\xc4\x8dju), ki je vseboval 31.531 m\xc2\xb3 goriva. Po desetih minutah je eksplodiral naboj na rezervoarju \xc5\xa1t. 11 in takoj za tem \xc5\xa1e na rezervoarju \xc5\xa1t. 54, ki sta imela vsak po 69.000 kubikov nafte. Eksplodiral je tudi rezervoar \xc5\xa1t. 21, v katerem je bilo le 1.534 m\xc2\xb3 goriva. Tehniki so takoj za\xc4\x8deli izvajati ukrepe izrednega stanja, kar je v prvi vrsti pomenilo \xc4\x8dimprej\xc5\xa1njo izpraznitev rezervoarjev in dovodnih cevi. Tako so maksimalno pospe\xc5\xa1ili \xc4\x8drpanje goriva v smeri proti Nem\xc4\x8diji._NEWLINE_Na mesto so takoj prispeli gasilci, ki so v kratkem dobili pomo\xc4\x8d gasilcev iz vse prizadete okolice in celo iz Bene\xc4\x8dije ter Lombardije. Vendar kljub njihovemu kolektivnemu trudu ni bilo mogo\xc4\x8de ustaviti prodiranja po\xc5\xbeara. Popoldne so visoki plameni vneli \xc5\xa1e rezervoar \xc5\xa1t. 55. Na sre\xc4\x8do tistega dne ni pihala burja, kar bi mo\xc4\x8dno pospe\xc5\xa1ilo \xc5\xa1irjenje ognja in poznej\xc5\xa1i kisli de\xc5\xbe. Po\xc5\xbear je bil poga\xc5\xa1en po \xc5\xa1tirih dneh, zgorelo je pribli\xc5\xbeno 160.000 ton surove nafte._NEWLINE_Dne 6. avgusta so se palestinski teroristi iz Damaska izrekli odgovorne za napad. Po enem mesecu je sledila dobro znana agresija na izraelske olimpijske \xc5\xa1portnike v M\xc3\xbcnchnu, \xc4\x8digar \xc5\xa1irok svetovni odmev je zameglil pomembnost dolinskega napada.\n_START_SECTION_\nPosledice\n_START_PARAGRAPH_\nTeroristi\xc4\x8dni napad na transalpski naftovod k sre\xc4\x8di ni zahteval \xc4\x8dlove\xc5\xa1kih \xc5\xbertev, \xc4\x8deprav je bilo 17 oseb huje ranjenih, predvsem gasilcev in takrat zaposlenih tehnikov. Vendar je treba upo\xc5\xa1tevati, razen gmotne \xc5\xa1kode na naftovodu, tudi druge posledice. Izgorevanje nafte je povzro\xc4\x8dilo ne samo 150 metrov visoke plamene, temve\xc4\x8d predvsem \xc5\xa1iroke stebre gostega dima, ki so se dvigali ve\xc4\x8d kot tri kilometre v vi\xc5\xa1ino in jih je bilo videti celo v Furlaniji in v Istri. Ozra\xc4\x8dje vsega obmo\xc4\x8dje je bilo \xc5\xa1e veliko \xc4\x8dasa nasi\xc4\x8deno s strupenimi elementi, ki so resno vplivali na zdravje prebivalstva vsega tr\xc5\xbea\xc5\xa1ko-koprskega ozemlja. Razen tega je bila sprejeta dokaj vpra\xc5\xa1ljiva re\xc5\xa1itev problema odlaganja onesna\xc5\xbeenega terena, ki je bil odstranjen iz neposredne bli\xc5\xbeine izgorelih rezervoarjev; s tem odpadnim terenom je bila namre\xc4\x8d zasuta ena od kra\xc5\xa1kih jam v tr\xc5\xbea\xc5\xa1ki okolici, kar je onesna\xc5\xbeilo podzemlje na \xc5\xa1ir\xc5\xa1em obmo\xc4\x8dju._NEWLINE_K posledicam dolinskega napada je treba pri\xc5\xa1teti tudi njegovo psiholo\xc5\xa1ko stran, na kar so teroristi sicer tudi ra\xc4\x8dunali. \xc4\x8ce bi napad uspel po predvidevanju in bi se vnela nafta v celotnem naftovodu, morda celo do Ingolstadta, bi bila \xc5\xa1koda ogromna in promet z nafto onesposobljen, to se pravi, da bi vsa Srednja Evropa dlje \xc4\x8dasa ostala brez goriva. Gospodarske posledice bi bile porazne. Razen tega, \xc4\x8de se upo\xc5\xa1teva samo krajevne posledice, neustavljivi po\xc5\xbear v dolinskem skladi\xc5\xa1\xc4\x8du bi pomenil zelo hudo onesna\xc5\xbeenje ob\xc5\xa1irnega ozemlja, vklju\xc4\x8dno z vso Istro, jugozahodno Slovenijo in Furlanijo. Zavest mo\xc5\xbene katastrofe je globoko vplivala na prebivalce Trsta in Kopra. Temu se je v teku let pridru\xc5\xbeilo grenko spoznanje, da je bila vsa zadeva \xc2\xbbpozabljena\xc2\xab\xc2\xa0in celo \xc2\xbburejena\xc2\xab, pa ne samo zaradi malo poznej\xc5\xa1ega m\xc3\xbcnchenskega napada. Terorizem se je v Italiji \xc5\xa1e naprej stopnjeval vse do Bolonjskega poboja in odgovornost zanj ni bila odkrita. Niti se ostala Evropa ni veliko trudila za pojasnjevanje teh zlo\xc4\x8dinskih dejanj ali celo za iskanje storilcev.\n_START_SECTION_\nSojenje\n_START_PARAGRAPH_\nZa napad na transalpski naftovod so bili obto\xc5\xbeeni pripadniki oziroma simpatizerji teroristi\xc4\x8dne organizacije \xc4\x8crni september, in sicer dva Al\xc5\xbeirca (Mohamed Boudia in Habane Kadem) in dve Francozinji (Marie-Th\xc3\xa9r\xc3\xa8se Lefebvre in Dominique Jurilli), ki pa niso prisostvovali procesu. Kazenski postopek prve stopnje jih je v odsotnosti obsodil na 22 let zapora. V prizivu so bili vsi \xc5\xa1tirje opro\xc5\xa1\xc4\x8deni sostorilstva in prekr\xc5\xa1ek \xc2\xbbnameravanega poboja\xc2\xab\xc2\xa0je bil skr\xc4\x8den na \xc2\xbbnamerni po\xc5\xbear\xc2\xab, zaradi \xc4\x8desar je bila obsodba omejena na 6 let zapora. Nih\xc4\x8de od obto\xc5\xbeencev ni prestal niti dneva kazni. Boudia je bil junija 1973 ubit, domnevno je bil za to odgovoren Mosad.'